69. ΑΠΟΦΑΣΗ ΥΠΟΥΡΓΟΥ ΓΕΩΡΓΙΑΣ Αριθ. 204564/672 της 21 Ιουλ./18 Αυγ.  1978 (ΦΕΚ Β΄ 689) Περί απαγορεύσεως θήρας. Έχοντας υπόψη: 1.Τις διατάξεις των άρθρων 257 παρ. 2 του Ν.Δ. 86/69 και Ν. 177/1975. 2.Την ανάγκη προστασίας των υδροβίων πτερωτών θηραμάτων για την διατήρηση, διαφύλαξη και αύξηση του θηραματικού πλούτου. 3.Τις αριθ. 4053/30.12.1977 και 308/6.2.1978 αναφορές αντίστοιχα του Δασαρχείου Μεσολογγίου και Δ/νσεως Δασών Αιτωλοακαρνανίας, για την απαγόρευση της θήρας, στις λιμνοθάλασσες Μεσολογγίου, Αιτωλικού και Νεοχωρίου, στις λίμνες Λυσιμαχίας και Τριχωνίδος, στα στόμια των εκβολών των ποταμών Αχελώου και Ευήνου και στις λοφώδεις εξάρσεις, Άγιος Ταξιάρχης Σκουπά και Κατσιλάρης περιοχής Κοινότητας Νεοχωρίου, αποφασίζουμε: Απαγορεύουμε για μια δεκαετία τη θήρα όπλων των θηραμάτων α)στις λιμνοθάλασσες Μεσολογγίου, Αιτωλικού και Νεοχωρίου β)στις λίμνες Λυσιμαχία και Τριχωνίδα γ)στα στόμια των εκβολών των ποταμών Αχελώου και Ευήνου και δ)στις λοφώδεις εξάρσεις της περιοχής Κοινότητας Νεοχωρίου με τις ειδικές ονομασίες, Άγιος Ταξιάρχης Σκουπάς, και Κατσιλάρης που περιβάλλονται με επίπεδες γεωργικές εκτάσεις και θάλασσα. Η άσκηση θήρας θα γίνεται μόνο στα χερσαία τμήματα που ευρίσκονται γύρω από τις ανωτέρω λιμνοθάλασσες, λίμνες και στόμια ποταμών και με πεζούς κυνηγούς στους οποίους απαγορεύεται η χρήση κάθε πλωτού μέσου περιλαμβανομένων και των μονοξύλων. Το Δασαρχείο Μεσολογγίου, παρακαλείται για την έκδοση απαγορευτικής διατάξεως θήρας σύμφωνα με το άρθρο 7 Ν. 177/75 προς προστασία, διατήρηση και αύξηση των υδροβίων πτερωτών θηραμάτων. Η ισχύς της αποφάσεώς μας αρχίζει από της δημοσιεύσεως στην Εφημερίδα της Κυβερνήσεως. 